28 सितंबर, 1982 को जन्में 23 वर्षीय शूटिंग स्टार अभिनव बिंद्रा ने बीजिंग ओलंपिक में 10 मीटर एयर राइफ़ल शूटिंग में स्वर्ण पदक जीतकर इतिहास रचा और भारतीय युवाओं के लिए एक मिसाल बन गए ।1980 के बाद भारत ने पहला स्वर्ण पदक जीता है। इसके पहले भारत को हॉकी में स्वर्ण पदक मिला था। अभिनव ने ओलंपिक के 112 वर्षों के इतिहास में पहली बार भारत की ओर से किसी व्यक्तिगत स्पर्धा में स्वर्ण पदक हासिल किया है। अपने लक्ष्य के लिए संकल्पित अभिनव ने बारह साल की उम्र में ही राइफ़ल थाम ली थी और तभी रोपड़ जि़ला निशानेबाज़ी चैंपियनशिप का खिताब जीत लिया था। अभिनव का अचूक निशाना देखकर उनके कोच लेफ्टिनेंट कर्नल जेएस ढिल्लो ने पहले ही कह दिया था कि निशानेबाज़ी में अभिनव भारत का नाम रोशन करेंगे। ओलंपिक तक का सफऱ उनकी कड़ी मेहनत और लगन का नतीजा है। अभिनव बचपन से ही बंदूकों से खेलते थे। देहरादून में पैदा हुए और चंडीगढ़ में पले- बढ़े अभिनव जब पाँच साल के थे तभी से उनकी रुचि निशानेबाजी थी। अभिनव की इस रूचि को देखकर उसके माता- पिता ने उसे बढ़ावा दिया और उसके लिए बेहतर खेल का महौल तैयार किया। इसका नतीजा रहा कि अभिनव बिंद्रा वर्ष 2000 में सिडनी ओलंपिक में हिस्सा लेने वाले सबसे कम उम्र के भारतीय खिलाड़ी बने। इसके बाद उन्होंने 2001 में विभिन्न अंतरराष्ट्रीय प्रतियोगिताओं में छह स्वर्ण पदक, 2002 में मैनचेस्टर में आयोजित राष्ट्रमंडल खेलों में स्वर्ण और व्यक्तिगत प्रतिस्पर्धा में रजत पदक जीता। अभिनव ने 2004 में ओलंपिक का रिकॉर्ड तो तोड़ा पर मेडल लेने से चूक गए। एक शूटर होने के अलावा अभिनव ने एमबीए किया है। इस समय वे फ्यूचरिस्टिक कंपनी के सीईओ हैं। उन्हें सन् 2001 में अर्जुन पुरस्कार तथा राजीव गाँधी खेल रत्न भी मिल चुका है।